paragraph_text: Projekt Grudge (hr. zamjerka), kratkotrajni službeni projekt Američkog ratnog zrakoplovstva, koji je imao za cilj istražiti i dokumentirati neidentificirane leteće objekte, ali bio je mnogo kritičniji, čak i negativan prema predmetu istraživanja, jer je za polazište ispitivanja imao tvrdnju kako takve neidentificirane pojave ne mogu postojati, odnosno, vjerujući da su one u svakom slučaju objašnjive. Projekt je nasljednik Projekta Sign i prethodnik Projekta Plava knjiga, a provodio se u razdoblju od 11. veljače do 27. prosinca 1949. godine, premda je na minimalnom nivou potrajao do kasne 1951. godine.